**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO PROJEKTO PRITARIMO SUTARTIES DĖL DIDŽIŲJŲ BURLAIVIŲ REGATOS „THE TALL SHIP RACES“ ORGANIZAVIMO KLAIPĖDOJE PROJEKTUI**

1. **Sprendimo projekto esmė, tikslai ir uždaviniai.**

 Dėl pasaulinės pandemijos atšaukus ir Europoje negalėjus įvykti didžiųjų burlaivių regatai „The Tall Ship Races“ 2021 m. (Toliau –Didžiųjų burlaivių regata) Tarptautinė buriavimo mokymo organizacija „Sail Training International“ (Toliau – STI) kartu su regatą turėjusiais priimti uostais nusprendė šią regatą atidėti iki 2024 m. tikintis, kad pasaulį užklupusi pandemija nuslops ir didžiųjų burlaivių regata galės džiuginti Europos uostus ir miestiečius visu savo grožiu, kviesti bendrystei, jūrinės kultūros puoselėjimui, savanorystės skatinimui, buriavimo tradicijų perdavimui jaunajai kartai, puošti miestų senamiesčius tradiciniais burlaiviais.

 Klaipėdos miesto savivaldybę ir STI sieja ilgalaikis bendradarbiavimas bei ne vienos sėkmingai kartu įgyvendintos regatos patirtis (Tall Ship Races 2009, Tall Ship Races 2017 m. bei Kultūrinė didžiųjų burlaivių regata 2011 m.). Klaipėdos miesto savivaldybės taryba taip pat yra pritarusi šio abipusiai sėkmingo bendradarbiavimo tęstinumui (2017 m. lapkričio 23 d. sprendimu Nr. T2-286 „Dėl pritarimo dalyvavimui tarptautinės buriavimo mokymo organizacijos veiksmuose ir paraiškos pateikimo“ bei 2018 m. rugsėjo 13 d. sprendimu Nr.T2-195 „Dėl pritarimo sutarties dėl didžiųjų burlaivių lenktynių organizavimo Klaipėdoje 2021 m. projektui“).

 Šį sprendimo projektą Kultūros skyrius parengė gavęs Tarptautinės buriavimo mokymo organizacijos raštą (pridedama), kuriuo Klaipėdai suteikiamos iškirtinės sąlygos neteikiant, paprastai privalomos paraiškos dėl teisės uostui priimti didžiųjų burlaivių regatą, pasirašyti naują sutartį dėl regatos priėmimo 2024 m.

 Šiuo tarybos sprendimu Klaipėdos miesto savivaldybės tarybos prašoma pritarti sutarties dėl didžiųjų burlaivių regatos organizavimo Klaipėdoje 2024 m. projektui (vertimas į lietuvių kalbą pridedamas), pavesti minėtą sutartį pasirašyti Klaipėdos miesto savivaldybės merui, taip pat pavesti Savivaldybės merui ir Administracijos direktoriui atlikti kitus būtinus veiksmus reikalingus didžiųjų burlaivių regatos finansavimui, programos parengimui ir įgyvendinimui, bei įgyvendinimo priežiūrai užtikrinti.

Klaipėdos miesto savivaldybė vadovaudamasi šia sutartimi ir jos priedais organizuos pasirengimą regatos priėmimui ir jos įgyvendinimui.

1. **Projekto rengimo priežastys ir kuo remiantis parengtas sprendimo projektas.**

 Šis sprendimo projektas parengtas siekiant tęsti ilgalaikį tarptautinį bendradarbiavimą, skatinantį jūrinės kultūros aktualizavimą, buriavimo populiarinimą, priimti regatą 2024 m., sudaryti sąlygas Klaipėdos ir Lietuvos kaip jūrinio miesto ir jūrinės valstybės viešinimui, užtikrinti ilgalaikiame Savivaldybės strateginiame plane numatytų megarenginių pritraukimą į miestą, skatinti atvykstamąjį turizmą ir turizmą šalies viduje.

 Šis sprendimo projektas parengtas vadovaujantis Lietuvos Respublikos vietos savivaldos įstatymo 6 straipsnio 13 punktu, 20 straipsnio 2 dalies 12 punktu, Klaipėdos miesto savivaldybės vardu sudaromų sutarčių pasirašymo tvarkos aprašo patvirtinto Klaipėdos miesto savivaldybės tarybos 2014 m. gegužės 29 d. sprendimu Nr. T2-115 „Dėl Klaipėdos miesto savivaldybės vardu sudaromų sutarčių pasirašymo tvarkos aprašo patvirtinimo“ 2.3 papunkčiu ir 4 punktu ir atsižvelgiant į Tarptautinės buriavimo mokymo organizacijos 2021 m. birželio 30 d. raštą.

1. **Kokių rezultatų laukiama.**

Klaipėdos miesto savivaldybės tarybai pritarus šiam sprendimo projektui ir pasirašius sutartį dėl lenktynių organizavimo Klaipėdoje 2024 m. bus sudarytos sąlygos Klaipėdos miestui tęsti sėkmingą tarptautinį bendradarbiavimą jūrinės kultūros sklaidos, jūrinių tradicijų išsaugojimo, buriavimo tradicijų perdavimo Klaipėdos jaunimui ir buriavimo mokymo srityse.

Šios lenktynės – prestižinės visame pasaulyje ir jų organizatorė – Tarptautinė buriavimo mokymo organizacija vykdo plačią lenktynių dalyvius priimančių uostų rinkodaros kampaniją, pati skatina laivų savininkus dalyvauti regatoje ir aplankyti visus joje dalyvaujančius uostus. Didžiųjų burlaivių lenktynės prisideda prie teigiamo miesto įvaizdžio formavimo, patrauklumo užsienio investuotojams, turistams.

Remiantis praėjusių Didžiųjų burlaivių regatų organizuotų Klaipėdoje patirtimi (*Tall Ship Races* 2009, *Tall Ship Races* 2017. bei Kultūrinė didžiųjų burlaivių regata 2011) galima tikėtis kad Klaipėdos uostą pasieks apie 100 A, B, C ir D klasės burlaivių, planuojama renginio metu mieste sulaukti apie pusės milijono šalies ir užsienio svečių.

1. **Sprendimo projekto rengimo metu gauti specialistų vertinimai.**

Rengiant šį sprendimo projektą specialistų vertinimų nebuvo gauta.

1. **Lėšų poreikis sprendimo įgyvendinimui.**

Lėšos didžiųjų burlaivių lenktynių organizavimui 2024 m. Klaipėdoje būtų planuojamos Kultūros plėtros programos 2022–2024 m. biudžetuose.

Vadovaujantis 3 sutarties priedu Klaipėdos miesto savivaldybė įsipareigotų kasmet mokėti narystės mokestį organizacijai po 39 125 £ (trisdešimt devyni tūkstančiai svarų sterlingų). Pirmoji įmoka organizacijai privalo būti pervesta per 30 dienų nuo sutarties pasirašymo. Kitas įmokas po 39 125 £ (trisdešimt devyni tūkstančiai svarų sterlingų) būtų įsipareigojama sumokėti kasmet (m., 2023 m. ir 2024 m.) iki sausio 31 d.

 Šia sutartimi Klaipėdos miesto savivaldybė, kaip lenktynes priimantis uostas įsipareigotų dengti visus uosto mokesčius, visus infrastruktūros būtinos laivams priimti kaštus (krantinių nuoma, laivų aprūpinimas, vilkikų, locmanų ir pan. paslaugos), kultūrinės programos parengimo ir įgyvendinimo, komunikacijos ir rinkodaros, buriavimo praktikantų programos įgyvendinimo kaštus ir kitas su projekto įgyvendinimu susijusias būtinas išlaidas.

 Lėšos rengiant sprendimo projektą planuojamos remiantis 2021 m. turėjusio įvykti renginio sąmata. Iš viso per trejus metus renginio įgyvendinimui reikėtų apie 720 000 eurų.

Tiksli regatos įgyvendinimui reikalinga suma paaiškėtų Savivaldybės administracijai viešojo konkurso būdu parinkus renginio organizatorių bei pasirašius su juo sutartį.

 **6. Išlaidų sąmatos, skaičiavimai, reikalingi pagrindimai ir paaiškinimai.**

Nepateikiama.

**7. Galimos teigiamos ar neigiamos sprendimo priėmimo pasekmės.**

Neigiamų pasekmių nenumatoma.

PRIDEDAMA:

1. Tarptautinės buriavimo mokymo organizacijos (*Sail Training International*) 2021 m. birželio 30 d. raštas, 1 lapas;
2. Regatą priimančio uosto sutartis, vertimas į lietuvių kalbą, 21 lapas.

Kultūros skyriaus vedėja Eglė Deltuvaitė

Kristina Skiotytė-Radienė, 846 39 61 73